  Туспуктэм: vk.com ( Всероссийская Федерация Плавания) Анжелика Тихонова корреспондент Удмуртиысь спортсмен Кирилл Долгов Усьтэм вуын уянъя огъяросси ӵошатсконъёслэн оглом вормисез луиз. Марафон уясь спортсменъёслэсь рейтингзэс Пенза улосвылын но Санкт-Петербургын ортчем кык огъяросси ӵошатсконъёсъя кылдытӥзы. Со сярысь элькунысь физкультурая но спортъя министерстволэн пресс-службаез ивортӥз. Кирилл Долгов кык стартъёс ӵоже 51 очко люказ но рейтинглэн вылӥяз тубиз. Кыкетӥ Удмуртиысь ик спортсмен Денис Адеев луиз (50 очко люказ). Куинетӥ – Москва но Ярославль улосвылъёс понна ӵошатскись Кирилл Абросимов (48 очко бичаз). Пусъём, берпуметӥосыз Санкт-Петербург ӵошатсконъёс 31-тӥ пӧсьтолэзе ортчизы. Отын Кирилл Долгов 5 иськемъем дистанциын куинетӥ инты басьтӥз (00:54:23.45 дыр ӵоже финишозь вуиз). Удмуртиысь мукетыз спортсмен, Денис Адеев, кыкетӥ луиз (00:54:13.80). Нош нырысетӥ интыез Москва но Ярославль улосвылъёс понна ӵошатскись Кирилл Абросимов басьтӥз (00:54:13.46 дыр возьматӥз). Нош солэсь азьвыл Пенза улосвылын ӵошатсконъёсын Кирилл Долгов нырысетӥ луиз вал, Денис Адеев – кыкетӥ, нош куинетӥ - Москва но Ярославль улосвылъёс понна ӵошатскись Кирилл Беляев. Пиосты тренер Елена Нургалеева дасяз. Тодэ вайытом, Пенза улосвылын усьтэм вуын 10 иськеме уянъя ӵошатсконъёсын Удмуртиысь Нина Михайлова кыкетӥ луиз. Тегъёс: Спорт Удмуртия уян Россия Санкт-Петербург  